**I Орталық Азия медиафорумы**

**2022 жылғы 20 желтоқсан Астана қаласы**

 **Мәжілістегі ҚХА депутаттық тобының мүшелері** **I Орталық Азия медиафорумына қатысты.**

20-21 желтоқсанда елімізде алғаш рет I Орталық Азия медиафорумы өтті. Қазақстан Республикасы Ақпарат және әлеуметтік даму министрлігі ұйымдастырған шараға халықаралық ұйымдардың, мемлекеттік органдардың басшылары, белгілі ғалымдар, беделді саясаткерлер, сарапшылар мен журналистер, медиасала ұйымдары өкілдері қатысты. Оннан астам тақырыптық және арнайы сессиялар өткізіліп, олар тек медиа саласына ғана емес, сонымен қатар бүкіл әлем үшін өзекті мәселелерді қозғайтын қызықты тақырыптарды талқылауға арналды.

Форум өңірдегі медианы дамытудың өзекті мәселелерін талқылайтын біртұтас алаң қалыптастыру мақсатында өткізілді. Сарапшылардың пікірінше, бұл өте маңызды әлемдік аймақ – Орталық Азия кеңістігіндегі ынтымақтастық үшін ең сұранысқа ие бірегей пікірталас алаңдарының біріне айналуы мүмкін.

Форумның бірінші күні жиынға қатысушылар «Ынтымақтастықтың бастаулары: тарихи экскурс, Орталық Азия», «Медиа және think tanks: талдаудың медиа трансформациясы», «Постшындық дәуірі: фейк және ақпараттық қауіпсіздік», «Әлем этикасы», «Бірыңғай ақпараттық медиа платформасын құру перспективалары», «Тұрақты қоғамды қалыптастырудағы медиаың маңызды рөлі» тақырыптарын талқылады..

Екінші күні талқылауға келесі тақырыптар ұсынылды: «Жасанды интеллект және үлкен деректер: медиадағы инновациялық технологиялар», «Креативті индустрия – әлеуметтік трансформацияның элементі», «Медиа саласындағы әйелдер: гендерлік теңдіктің азаматтық қоғамның дамуындағы рөлі», «Балаларға арналған телеконтент және Broadcasting эволюциясы».

Екі күн болған мақсатты жиында медиада жасанды интеллект технологияларын қолдану, аймақтық бірегейлік, жаңа медианы дамыту, Орталық Азиядағы креативті индустрияны дамыту, ақиқаттан кейінгі кезеңдегі ақпараттық қауіпсіздік, медиадағы білім беру трансформациясы, аймақтық және жаһандық кооперация мүмкіндіктері, халықаралық ұйымдардың өзара ынтымақтастықтағы орны, гендерлік теңдіктің азаматтық қоғамды дамытудағы рөлі. Форумның панельдік сессиясында Түркияның 11-ші президенті Абдулла Гүл, Моңғолияның 3-ші президенті Намбарын Энхбаяр, сондай-ақ Қырғыз Республикасының Мемлекеттік хатшысы Сүйінбек Қасмамбетов саяси тұрақтылықтың маңыздылығын атап өтіп, бейбітшілік пен дипломатияның өзекті мәселелерін талқылады. . Әлемге әйгілі орындаушы, композитор Димаш Құдайберген британдық актер, «Peace one day» жаһандық жобасының негізін қалаушы Джереми Гиллимен бірге бейбітшілік идеясына арналған арнайы сессия өткізді.

Алыс-жақын шетелдерден келген қонақтар, сарапшылар медиа саласы өкілдерінің ғана емес, барша жанашыр жандардың назарын аударып отырататын диалогтың алдағы уақытта да жалғасын табатынына сенім білдірді.